Eduskunnan entinen varapuhemies Anssi Joutsenlahti ihmettelee sitä, että uusi eduskuntaa aikoo ottaa istumajärjestyksessä mallia synkältä 1970-luvulta. Kuva: Joonas Salli

Eduskunta äänestää tänään perussuomalaisten siirtämisestä istuntosalin oikeaan reunaan.

Eduskunta äänestää perjantaina perussuomalaisten siirtämisestä eduskuntasalin oikeaan äärireunaan, vaikka eduskuntaryhmä haluaisi jatkaa salin keskiosassa myös vaalivoiton jälkeen.

Historia toistaa itseään, sillä tunkkaisella 1970-luvulla perussuomalaisten edeltäjäpuolueen smp:n kansanedustajat määrättiin vastoin tahtoaan salin oikealle reunalle.

Kankaanpääläinen Anssi Joutsenlahti nousi smp:n kansanedustajana ensimmäistä kertaa eduskuntaan vuonna 1979 ja muistaa silloisen istumapaikkakiistan. Puolueen paikkamäärä oli noussut kahdesta seitsemään.

– Meistä jokainen kävi ensimmäisessä istunnossa pitämässä puheen siitä, että meidät oli siirretty kostoksi äärioikealle.

Kaikista äärimmäisenä oikealla istuivat ruotsalaisten kansanedustajat, koska heillä oli tulkki sillä puolella.

– Meidät siirrettiin istumaan heti siihen kokoomuksen oikealle puolelle. Se oli kosto meille, mutta en tiedä mistä. Meistä jokainen arvosteli sitä puheenvuoroissamme, koska emme kuulu mihinkään äärioikeistoon, Joutsenlahti muistelee.

Jokainen sanoi, ettei ole fasisti

Tutkija Aarni Virtanen kirjoittaa vuoden 1979 tapahtumista viime vuonna julkaistussa smp:n perustajan Veikko Vennamon elämäkerrassa (Vennamo: Mies ja hänen puolueensa).

– Ensimmäisessä istunnossa jokainen smp:n kansanedustaja kävi puhujapöntössä pitämässä lyhyen puheen, jossa ilmoitti, omin sanoin, ettei ole fasisti.

Valtapuolueet olivat pyrkineet leimaamaan smp:n äärioikeistolaiseksi, koska puolue oli jyrkästi vastustanut presidentti Urho Kekkosen jatkokautta poikkeuslailla ja vuoden 1978 presidentinvaaleissa Vennamo oli ollut Kekkosen vastaehdokkaana.

Joutsenlahti muistelee, että vasta vuoden 1983 eduskuntavaalivoiton jälkeen smp:n kansanedustajat pääsivät takaisin salin keskelle, sdp:n ja keskustan väliin.

– Nyt kaikki entinen taas romutetaan ja palataan aiempaan sortopolitiikkaan, Joutsenlahti ihmettelee.

– Varmaan samalla systeemillä yritetään perussuomalaiset sulkea pois hallituksesta. Se tietää sitä, että tällä pelillä perussuomalaisten kannatus edelleen nousee, hän uskoo.

Joutsenlahti toimi smp:n kansanedustajana kaksi kautta ja palasi vielä 24 vuoden tauon jälkeen yhdeksi kaudeksi eduskuntaan perussuomalaisena vuonna 2011. Sen kauden hän toimi eduskunnan varapuhemiehenä.